stanford-oval/wikipedia huggingface dataset:
Alex Ross

Alex Ross
Alex Ross (s. 1968) on yhdysvaltalainen musiikkikriitikko ja tietokirjailija. Hän on työskennellyt The New Yorker -lehden toimituksessa vuodesta 1996 ja julkaisi vuonna 2007 länsimaista 1900-luvun taidemusiikkia käsittelevän teoksen The Rest Is Noise: Listening to the Twentieth Century.
Ross opiskeli St. Albansin yksityisessä lukiossa Washingtonissa ja valmistui Harvardin yliopistosta vuonna 1990. Hän on toiminut aikaisemmin muun muassa The New Republic -lehden toimituksessa ja The New Yorker -lehden avustajana.
Rossin vuonna 2007 julkaistu esikoiskirja The Rest Is Noise: Listening to the Twentieth Century nousi New York Timesin bestseller-listalle ja sai monia palkintoja, muun muassa National Book Critics Circle -palkinnon, Guardian lehden esikoiskirjapalkinnon ja se oli vuoden 2008 Pulitzer-palkintofinalisti.
Alex Ross on naimisissa ohjaaja-näyttelijä Jonathan Liseckin kanssa ja asuu New Yorkin Chelsean kaupunginosassa.
Teokset

Alex Ross: The Rest Is Noise: Listening to the Twentieth Century.  Picador, 2008.  ISBN 978-0312427719
Aiheesta muualla

Alex Rossin blogi
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Yhdysvallat  Ruotsi  Latvia  Tšekki  Korea  Alankomaat 
Taiteenala:  MusicBrainz 
Henkilöt:  DDB 
Muut:  SNAC  IdRef
MoonTV

| MoonTV |
| --- | --- |

Lähetykset alkoivat:  1997 (kaapelissa), 2010 (internetissä)
Lähetykset loppuivat:  2003 (kaapelissa)
Kuvaformaatti:  4:3 (kaapelissa), 16:9 (internetissä)
Maa:   Suomi
Näkyvyysalue:  1997–2003 kaapelitelevisioverkot, 2010– internet
Kotisivu:  www.moontv.fi
Infobox OKNimi-testi OK: 
MoonTV on suomalainen Internetissä toimiva televisiokanava. Vuosina 1997–2003 se toimi myös kaapelitelevisiokanavana.
Kaapelikanavan kohderyhmä oli pääosin 15–34-vuotiaat kaupunkilaisyleisöt. Pääkaupunkiseudun ja 12 muun kaupungin yhteenlaskettu potentiaalinen kattavuus oli noin 1,3 miljoonaa kaapelitaloutta.lähde? Ohjelmisto koostui lifestyle-, musiikki-, peli-, urheilu- ja ajankohtaisohjelmista.
Maaliskuussa 2010 MoonTV teki paluun Internetissä toimivana tv-kanavana.
Historia

MoonTV:n taustalla oli Saraxa Media Oy, joka pyrki luomaan tietokoneistetun tv:n alustan. Alussa omistajia olivat Saraxa Media Oy ja Thominvest, taustallaan Jouhkin sijoittajaperhe. Ensimmäiset ohjelmat syntyivät sattumalta testailun yhteydessä.
Kaapelikanava MoonTV:n alkuperäinen TV-tarjonta sisälsi pelkästään puhelinpelejä ja -palveluita sekä konsoli- ja tietokonepelaamista käsitteleviä, vain kello 17–19 lähetettyjä ohjelmia. Peliohjelmat keräsivät etenkin nuorta katsojakuntaa. MoonTV:n alkuperäinen tarkoitus oli perustajien Hannu ja Pekka Kossilan mukaan olla ympärivuorokautinen pelikanava. Myöhemmin MoonTV laajensi tarjontaansa musiikkiohjelmiin, jotka nopeasti muodostuivatkin MoonTV:n pääasialliseksi tarjonnaksi, sekä festariraportointiin ja elokuviin. Radiomafia nimesi MoonTV:n Vuoden tekijäksi 2002 musiikkiohjelmien vuoksi. Edulliset tuotannot osoittautuivat MoonTV:n kustannusten riippakiviksi.
MoonTV:n ohjelmia näytettiin jatkuvasti uusintoina sekalaisin aikatauluin. Uusi osa joka ohjelmaan tuli kerran viikossa.
MoonTV järjesti katsojilleen ajoittain humoristisia tempauksia. Kanava lähetti pilailun vuoksi muun muassa Suomen ensimmäisen pystykuvalähetyksen, jossa kameraa oli pidetty kuvauksen aikana 90 astetta vasemmalle käännettynä. Tämä edellytti, että televisiokin käännettiin kyljelleen. Lähetyksessä näytettiin Eläkeläisten festarisekoilua. Tämä "pystykuvaohjelman" aloitusjakso on nähtävissä Eläkeläisten DVD:llä Sekoilun Ytimessä 1993–2003.
Vuonna 2002 MoonTV:llä näytettiin pilailumielessä mainosta Tarkkailupartio-nimisestä "uudesta ohjelmasta". Ohjelman mainoksessa pyydettiin katsojia ilmoittamaan sähköpostitse kummallisia ihmisiä, joista ohjelman tekijät voisivat kerätä salaa tietoa muun muassa asentamalla videokameroita näiden koteihin ja joita myöhemmin esitettäisiin ohjelmassa. Vaikka mainos oli vain pila ja tämänkaltaisen ohjelman esittäminen laitonta, kerrottiin myöhemmin MoonTV:n Boksi-ohjelmassa, että ehdotuksia oli tullut ja että jokin valtakunnallinen TV-kanava oli kiinnostunut ohjelmaformaatin ostamisesta.
Helsingin käräjäoikeuden asettamana MoonTV päätyi konkurssiin 1. heinäkuuta 2003. Tämän seurauksena HTV lopetti lähetyksen välittömästi.
Nykyinen MoonTV

Vuoden 2008 kesällä muutama kanavan vanha työntekijä päättivät herättää MoonTV:n henkiin. Puolessa vuodessa lakitekniset seikat olivat kunnossa ja vuoden 2009 aikana valmistelun, työskentelyn, konseptoinnin ja kuvausten jälkeen MoonTV lanseerattiin uudestaan 23. maaliskuuta 2010.
Kanavan alkuvaiheessa ohjelmistoon ovat kuuluneet palaute- ja info-ohjelma Boksin lisäksi seuraavat ohjelmat: konsolipelejä esittelevä Gamer, elokuvaohjelma Filminnäkijät, yöruokaravintoloita arvosteleva Yöruokaa, underground-yhtyeitä ja -artisteja esittelevä Kellari sekä Frontline, jossa tutustutaan erilaisten klubien tunnelmaan. Tea Khalifan juontama Backstage-ohjelma on toistaiseksi tauolla. Filminnäkijät-ohjelman ensimmäinen tuotantokausi on päättynyt ja ohjelman jatko on epävarma. Uutena ohjelmana heinäkuussa 2010 aloitti nettivideoita esittelevä Not Safe For Work (NSFW). Vuonna 2011 uusina ohjelmina ovat aloittaneet käsikonsolipelien arvosteluun keskittynyt Pelipoika, raskaamman musiikin visaohjelma Imperiumi, Yöruokaa-ohjelmaa kesällä tuuraavaa Grillipippuri sekä tuoreimpana aikuisviihde-elokuvia arvosteleva Pornoetsivä.
MoonTV:n taustahenkilöitä

Mika Koivula, Mikael Honkavaara, Hannu ja Pekka Kossila olivat MoonTV:n perustajajäsenet. Finngemma-mainostoimisto ja Viihdefarmi-tuotantoyhtiö toimivat perustana tälle uuden maailman interaktiiviselle TV-tuotannolle. Viihdefarmi oli osallisena mm. Tutti Frutti - (PTV), Hugo - (Yle TV2), Blast - (Nelonen) ja Viton Game Over -ohjelmien (MTV3) tuottamisesta Suomessa.
Muun muassa Taru Valkeapää, Arttu Harkki, Alex Ojasti ja MoonTV:n alkuvuosien tähdet Kimmo Nikkanen, Thomas Puha ja Miika Huttunen olivat tuottaja Pekka Kossilan löytöjä kanaville. Sittemmin kaikki edellä mainitut ovat porskuttaneet aloillaan eteenpäin: Taru Valkeapää juontajakouluineen, Arttu Harkki mm. Yllytyshulluissa, Alex Ojasti Aikakoneessa sekä Thomas Puha Pelaaja-lehdessä toimineena päätoimittajana.
Mika Koivula, joka aikoinaan keksi MoonTV-nimen, on nykyjään Fogscreen-yhtiön toimitusjohtaja. Firma on kehittänyt maailman ensimmäisen vesisumuperusteisen projektorinäytön, jonka läpi voidaan helpostikin jopa kävellä kuivana.
Mikael Honkavaara on ollut Hybrid Graphicsin toimitusjohtaja vuodesta 2000 lähtien. Yritys on keskittynyt mobiiligrafiikan sovellusten tuottamiseen suljetuille alustoille, kuten käsipuhelimet, navigaatiolaitteet, autojen instrumentointi jne. Yrityskaupan myötä, Honkavaara siirtyi NVIDIA Corporationin palvelukseen 2006.
Pekka Kossila on puolestaan kalifornialaisen Witty Future Entertainment -yhtiön toimitusjohtaja. Tämä yritys on jatkanut MoonTV:n interaktiivisia perinteitä, ja tuo maailman TV-katsojille mahdollisuuden tehdä TV:n vaatimusten tasoisia ohjelmaklippejä kotisohvalta käsin. Tällä kertaa miljoonat ihmiset taistelevat suosiosta ja kenties miljoonasta dollarista samalla kertaa. Tämä keksintö on vasta patenttivaiheessa. Hannu Kossila on markkinoinnin parissa.
Juontajia

Arman Alizad - Dresscode, OverDose
Aleksi Litovaara - Aleksi Litovaara Snowboarding (ALS), Snoukka REC
Aslak teki joitakin katureportaaseja, muun muassa God's Gas Cafe -jutun.
Elias Poutanen - Player
Hugo Lankinen - Skate REC
Jesse Hyväri - Lapin Kulta Afterski
Johanna Kiiski toimi 667 sekuntia -ohjelman juontajana sekä musiikkiohjelmien ja festivaalispesiaalien tuottajana.
Jonna Nygren - Teki muun muassa klubimusiikkiohjelma Nousua ja festivaaliraportteja.
Kehäkettu - Gillete World Sports Special, Lapin Kulta Afterski, festivaalispesiaalit
Kimmo Nikkanen oli Pekka Kossilan lisäksi MoonTV:n ensimmäisiä juontajia ja muun muassa alkuperäinen PC-peliluolan juontaja. Lisäksi hän vastasi katsojien peleihin liittyviin kysymyksiin Kysy peleistä - Kimmo vastaa -ohjelmassa. Kimmo kirjoitti pelikirjoja.
Kreivi Stakula  toimi PC-peliluolan ja DVD-elokuvia käsittelevän Damage-ohjelman juontajana.
Lauri Nurkse - Movie File
Matti Djateu - Teki ruokaa Sacha Remlingin kanssa Mustapippuri-ohjelmassa
Meri-Tuuli Lindström - Festivaalispesiaalit
Miika Huttunen - URL, Peliuutiset
Pekka Kossila - Oli Kimmo Nikkasen ohella toinen MoonTV:n ensimmäisistä juontajista. Kossila juonsi alkuaikoina PPPS-peliluolaa sekä PSX-peliluolaa. Myöhemmin PSX-peliluola siirtyi Thomas Puhalle
Sacha Remling - Festivaalispesiaalit, Mustapippuri, Radalla, REC
Sami Hernesaho - Pornostara
Tea Khalifa - Kuuluttaja, tosin esiintyi toisella nimellänsä
Thomas Puha - URL, Play, PSX-Peliluola, N64-Peliluola
Tuomas "Tumppi" Vuorensola juonsi Word!-rap-HipHop-ohjelmaa.
Tuukka Tiensuu - Lataamo
Wallu Valpio, Arto Muna & Millenniumissa laulanut toimittaja, joka nousi valtakunnalliseen tietoisuuteen MoonTV:n ansiosta. Wallu juonsi muun muassa Videoraatia.
Eetu Sopanen - Reportaaseja erinäisistä tapahtumista, esim. Assembly sekä Desucon. Lisäksi ruoka-, juoma- ja makeisarvosteluja. Lisäksi juonsi muutaman jakson Tunnistaako nuoriso -sarjaa.
Ohjelmia > Peliohjelmia

Peliuutiset toivat kerran viikossa ajankohtaista tietoa pelimarkkinoilta. Ohjelma lopetettiin, kun se fuusioitiin varsinaisiin peliohjelmiin. Aluksi uutisia toimitti Kimmo Nikkanen ja loppua myöten ohjelmaa toimitti Miika "Druidi" Huttunen.
Top-10 näytti jokaisen konsolin myydyimmät pelit Suomessa kommenttien kanssa. Ohjelma fuusioitiin myöhemmin peliuutisten kanssa, josta se myöhemmin jätettiin pois.
PSX-Peliluola oli alun perin omistettu vain PlayStation-pelien arvosteluille. Alkuperäisenä juontajana toimi Pekka Kossila, jonka jälkeen juontajana toimi Thomas Puha. Ohjelmasta kehittyi myöhemmin kaikki konsolit kattava peliohjelma Play.
PC-Peliluola oli yksi MoonTV:n suosituimpia ohjelmia, jota juonsi alun perin Kimmo Nikkanen. Jarno Sarkulan ryhdyttyä ohjelman toimittajaksi ohjelma ei muuttunut juuri ollenkaan (muun muassa ohjelman alkugrafiikat ja tunnusmusiikki pysyivät täysin samoina). Myös Sarkulan koomiset insertit ja "verbaaliakrobatia" ovat saaneet kiitosta.
PPPS-Peliluola käsitteli pitkälti pelitalojen ja pelien esittelyjä, konsoli- ja PC-laitteistojen esittelyjä yms. Myöhemmin ohjelma jaettiin Konsoliplaneettaan ja PC-planeettaan. Ennen kahtiajakoa ohjelma tunnettiin myös jonkin aikaa nimellä Game Planet.
Nintendo 64-Peliluola oli PSX-Peliluolan varjoon jäänyt peliohjelma, jota juonsi myös Thomas Puha.
Konsoliplaneetta oli tiettyihin konsolipeleihin tarkemmin syventyvä ohjelma, joka myöhemmin fuusioitiin konsoliohjelma Playhin. Toimittajana toimi Thomas Puha.
PC-Planeetta oli konsoliplaneetan vastine PC-peleille, ja se fuusioitiin myöhemmin PC-Peliluolaan. Toimittaja oli Jarno Sarkula.
Play, joka vaihtoi myöhemmin nimekseen Player, oli konsoleihin ja niiden peleihin keskittyvä ohjelma, joka aluksi sisälsi vain ennakoita ja arvosteluja, mutta myöhemmin myös haastatteluja ja tarkempaa analyysiä tietyistä peleistä ja tapahtumista. Aluksi ohjelmaa toimitti Thomas "Everlast" Puha, joka lähti omien sanojensa mukaan metsästämään Natalie Portmania, mutta todennäköisenä syynä pidetään Pelaaja-lehden toimittajana toimimisen aiheuttamaa työmäärää. Elias "Olmoor" Poutanen pysyi Playerin toimittajana loppuun asti.
OverDose oli Dose-pelikauppaketjun sponsoroima nettimoninpeliturnajaisohjelma, jota juonsi, melko yllättäen, Dresscoden Arman Alizad. Jokaisessa jaksossa myös haastateltiin julkkisvieraita.
Ohjelmia > Musiikkiohjelmia

Moonstock oli kanavan johto-ohjelma, joka korvasi Wallu Walpion Never Trust A Hippien ja Bubblegumin kanavan loppuvuosina. Ohjelmassa käsiteltiin popia, rockia, musiikkiteollisuutta ja muuta näihin liittyvää. Se sisälsi paljon osioita, muun muassa haastatteluja, musiikkivideoita, Ari Peltosen juontaman pariminuuttisen APS-show'n sekä käännöskukkasia, joissa vanhojen musiikkivideoiden sanoja oli suomennettu autenttisesti. Sitä juonsivat muun muassa Harto Luomanen, Otto Talvio, Wallu Valpio ja Janne Tamminen.
Bubblegumina alkanut mutta myöhemmin Purkaksi nimensä vaihtanut ohjelma oli MoonTV:n ensimmäinen musiikkiteollisuutta tutkiva ohjelma, joka oli hyvin pop-painotteinen. Myöhemmin ohjelma lopetettiin oletettavasti kiinnostuksen puutteen vuoksi.
Never Trust A Hippie oli MoonTV:n menestynein musiikkiohjelma, joka alkoi rock-painotteisena, mutta käsitteli lukuisten eri musiikkigenrejen edustajia.
Word! oli MoonTV:n hip-hop/rap-ohjelma, jonka juontajana ja sisällöntuottajana toimi Tuomas "Tumppi" Vuorensola.
666 Sekuntia oli erittäin suosittu heviohjelma. Ohjelman ulkoasun ja rakenteellisen muutoksen yhteydessä nimeksi vaihdettiin 667 Sekuntia.
Kasari oli musiikkiohjelma, jossa näytettiin 80-luvun ja 90-luvun alun legendaarisia musiikkivideoita (pop, rock, metal).
Nousu oli klubimusiikkiohjelma, jonka juontajana toimi Jonna Nygren.
Videoraati oli ohjelma, jossa katsottiin musiikkivideoita ja arvosteltiin niitä. Ohjelmassa oli kaksi vaihtuvaa vierasta ja kaksi vakiovierasta: (Hybrid Childrenin Jasse ja Tehosekoittimen Matti, jonka viimeisiin jaksoihin korvasi Arto Muna). Formaatti pohjautui paremmin tunnettuun Levyraati-ohjelmaan.
Livevintti oli ohjelma, jossa kulloinkin vieraillut yhtye soitti elävää musiikkia studiossa ja oli haastateltavana. Mukana oli myös pieni (alle 10 hengen) yleisö. Yhtye soitti useimmiten akustisesti.
Revolution rock oli Endstandin laulajan Janne Tammisen toimittama ja juontama (hc-)punkiin ja rockiin erikoistunut ohjelma.
Ohjelmia > Urheiluohjelmia

REC sisälsi MoonTV:n katsojien lähettämiä skeittaus- ja lumilautailu-videoita (tuolloin ohjelmaa kutsuttiin yleensä nimellä Snoukka REC)
Aleksi Litovaara Snowboarding oli myöhemmin Urheilukanavalla pyörinyt lumilautailuohjelma.
Extreme Duudsonit sisälsi Jackass-tyylistä "urheilua". MoonTV:n jälkeisiä jaksoja näytettiin Nelosella.
Gillette World Sports oli semi-ajankohtainen urheiluohjelma, jonka dubbasi Kehäkettu.
Ohjelmia > Muita ohjelmia

Pornostara oli MoonTV:n erotiikka-aiheinen ohjelma, joka sisälsi haastatteluja ja pornoelokuvien arvosteluja. Ohjelman juontajana oli Sami Hernesaho. Ohjelmaan sisältyi kanavan loppuvaiheissa Rakel Liekin ja Lassi Sidoron opetusohjelma Rakelin ja Lassin panokoulu.
Boksi sisälsi MoonTV:n ohjelmatiedot, ja kyseisessä ohjelmassa vastattiin myös katsojapalautteeseen.
Movie File oli elokuvaohjelma, joka ehdittiin lopettaa ennen kanavaa.
URL oli kanavan viimeisiä 15-minuuttisia ohjelmia, jossa Thomas Puha ja Miika Huttunen vierailivat katsojien lähettämillä nettisivuilla ja arvostelivat niitä.
Damage oli URL:n tapaan 15-minuuttinen ohjelma, jossa Jarno Sarkula arvosteli elokuvien DVD-julkaisuja.
Mustapippuri oli kokkiohjelma, jossa Matti Djateau ja Sacha Remling tekivät ruokaa vieraille. Ruokailun ohella vierasta myös haastateltiin.
Radalla oli Sacha Remlingin ja Antti Lehtisen juontama ohjelma, jossa keskityttiin alkoholijuomien nauttimiseen ja läpänheittoon vieraiden kanssa.
Dresscode oli muoti- ja pukeutumisohjelma, jota juonsi MoonTV:n fanien keskuudessa ristiriitaisen vastaanoton saanut Arman Alizad.
Kun olit Yössä -ohjelmassa esitettiin festariraportteja ja muita uusintoja.
Lataamo oli indieleffojen näyttämö, jossa näytettiin omatekoisia leffoja. Loppuaikoina ohjelmaa juonsi Tuukka Tiensuu.
Katureportterit ohjelmassa kamera annettiin amatööreille ja käskettiin tehdä tv-ohjelmaa. Suosituin ja vihatuin tekijä oli Aslak, joka oli Lapista Helsinkiin muuttanut jonkkaaja.
Ost Europa ohjelmassa kierrettiin Itä-Euroopassa.
Da Maze MoonTV:n alkuaikojen ensimmäisiä puhelinpelejä. Lopetettiin muiden puhelinpelien  lisäksi kanavan suosion lisäännyttyä.
Vitsi-TV MoonTV:n alkuaikojen kaskupainotteinen ohjelma, jossa katsojat saivat lähettää internetin kautta omia vitsejä. Lopetettiin kanavauudistuksen myötä.
Terveiset oli MoonTV:n alkuaikojen ohjelma, jossa katsojat saivat lähetellä terveisiä toisilleen internetin kautta. Sekin lopetettiin kanavauudistuksen yhteydessä.
Kirjarovio oli kirjallisuusohjelma.
Ohjelmia > Elokuvia

MoonTV esitti Mario Bavan ohjaamia kauhu- ja jännityselokuvia.
Aiheesta muualla

MoonTV.fi - MoonTV:n kotisivut
Digitoday. Idätyskyky ei elätä televisiota Artikkeli konkurssista. Arkistoversio
Stara. Legendaarinen MoonTV on tekemässä paluun?  Artikkeli MoonTV:n mahdollisesta paluusta.
HS, Katsokaa kadonnutta kuuta - artikkeli MoonTV:n nauhojen löytymisestä
Moon TV - hyvästi televisio (Yle Areena, dokumentti)
Talvivaaran kaivos

Talvivaaran kaivosaluetta kesäkuussa 2013.
Talvivaaran kaivos on Sotkamossa lähellä Talvivaara-nimistä vaaraa sijaitseva Terrafamen monimetallikaivos, joka tuottaa pääasiassa nikkeliä ja sinkkiä. Kaivoksen tuotantomenetelmänä käytetään bioliuotusta, jolla tavoitellaan taloudellisesti kannattavaa metallien tuotantoa suhteellisen köyhästä malmista.
Kaivostoiminta alueella alkoi 2008. Toimintaa harjoittaa nykyisin Terrafame, joka osti kaivostoiminnan Talvivaara Sotkamo Oy:n konkurssipesältä 2015. Talvivaara Sotkamo Oy ja sen pääomistaja Talvivaaran Kaivososakeyhtiö Oyj (myöhemmin Ahtium) olivat ajautuneet talousvaikeuksiin ja hakeutuneet yrityssaneeraukseen 2013.
Esiintymän löytyminen ja kaivoksen perustaminen

Talvivaaran esiintymä on alun perin löytynyt Geologian tutkimuskeskuksen tutkimuksissa vuonna 1977. Tällöin esiintymä havaittiin suureksi, mutta verrattain heikkolaatuiseksi. Tämän vuoksi sen hyödyntäminen ei ollut kannattavaa perinteisillä rikastusmenetelmillä, vaan vaati bioliuotusmenetelmän kehittymistä maailmalla (esim. Chilessä) ennen kuin kannattava hyödyntäminen tuli mahdolliseksi.
Kaivosoikeudet jäivät Outokumpu Oyj:n haltuun. Tämä myi ne vuonna 2003 entiselle työntekijälleen Pekka Perälle euron hinnalla ja oikeudesta ostaa euron hintaan viidenneksen Talvivaara Sotkamo Oy:stä kaivoksensa aukeamisen jälkeen ja oikeudesta mahdollisessa pörssilistautumisessa ostaa 5 prosenttia pörssiyhtiön osakkeista 20 prosentin alennuksella antihinnastaan. Perä tosin osti kolikon takaisin ja maksoi siitä kaksi euroa.
Kauppa johti siihen, että Talvivaaran Kaivososakeyhtiö aloitti Talvivaaran kaivoksella kaivostoiminnan. Kaivos aloitti toimintansa 1. lokakuuta 2008.
Outokumpu hyödynsi optionsa 2007 eli osti yhdellä eurolla 20 % Talvivaara Sotkamo Oy:stä sekä merkitsi alennuksella 4,9 % Talvivaaran Kaivososakeyhtiön osakekannasta noin 32 miljoonan euron hintaan. Vuonna 2011 Outokumpu myi koko omistuksensa Talvivaaran Kaivososakeyhtiöstä Solidiumille 60 miljoonan euron hintaan ja 4 % Talvivaara Sotkamo Oy:stä Talvivaaran Kaivososakeyhtiölle 60 miljoonan euron hintaan. Lopusta 16 % Talvivaara Sotkamo Oy:n omistuksesta tehtiin optiosopimus Talvivaaran Kaivososakeyhtiön kanssa, mutta kaupat eivät kuitenkaan toteutuneet.
Suomen valtio on rahoittanut alueen infrastruktuuria, muun muassa sähkölinjan, teiden ja rautatien rakentamista 50 miljoonalla eurolla. Rahoitus on tehty Ranuan Suhangon kaivosprojektista omaksutulla jälkirahoitusmallilla, jossa kaivosyhtiö tekee investoinnit ja valtio maksaa ne takaisin. Talvivaaran rata rakennettiin vuosina 2007–2009 ja avattiin liikenteelle syyskuun alussa 2009. Valtio osti Talvivaaran radan vuonna 2011 kahdella 20 miljoonan euron maksuerällä ja liitti sen osaksi valtion rataverkkoa.
Kaivos > Geologia

Talvivaaran kaivos sijaitsee paleoproterotsooisen Kainuun liuskealueen eteläisessä osassa, joka on ylityöntynyt ja poimuttunut arkeeisen pohjakompleksin Kuhmon ja Iisalmen-Pudasjärven lohkojen väliin Svekofennisessä orogeniassa noin 1 900 miljoonaa vuotta sitten. Metamorfiset olot ovat vastanneet alempaa vihreäliuskefasiesta ja ylempää amfiboliittifasiesta eli lämpötila oli noin 500 °C ja paine 2–3 kbar. Kainuun liuskealue edustaa neljää ylintä osaa Karjalaisista muodostumista, jotka koostuvat suprakrustisista eli pintasyntyisistä kivistä. Talvivaaran malmi kuuluu Ala-Kalevan (muodostunut 2 060–1 950 miljoonaa vuotta sitten) ja Sotkamo-ryhmän kiviin, mutta sitä ympäröivät Jatulin (muodostunut 2 200–2 060 miljoonaa vuotta sitten) ja Ylä-Kalevan (muodostunut 1 920–1 870 miljoonaa vuotta sitten) kivet. Nykyiset kiilleliuskeet, mustaliuskeet ja kvartsiitit ovat alkujaan olleet meri- ja jokiympäristöihin kerrostuneita hiekkoja, savia, mutaliejuja, konglomeraatteja ja karbonaatteja, jotka metamorfoituivat Svekofennisessä orogeniassa.
Talvivaaran monimetallimalmi sisältää Ni-Cu-Co-Zn-Mn-mineralisaatioita, joiden isäntäkivi on 90-prosenttisesti grafiitti- ja sulfidipitoinen mustaliuske. Loput 10 % on metakarbonaattikiveä. Talvivaaran mustaliuskeen lähtöainetta, Ni-Cu-Zn-rikasta mutaa muodostui matalan valtameren keskiselänteellä hydrotermisissä prosesseissa. Talvivaaran tärkeimmät malmimineraalit ovat kuparikiisu, sinkkivälke ja pentlandiitti.
Kaivos > Malmivarat

Talvivaaran malmiesiintymät kattavat kaksi monimetallista malmiota: Kuusilammen ja Kolmisopen. Malmi sisältää nikkeliä, sinkkiä, kuparia, kobolttia, mangaania ja uraania. Mineraalivarat on arvioitu 2 053 miljoonaksi tonniksi, jotka riittävät useiksi vuosikymmeniksi. Esiintymä on yksi Euroopan suurimmista tiedossa olevista sulfidisen nikkelin esiintymistä. Tähän mennessä löydetyn malmin metallipitoisuudet ovat: nikkeli 0,22 %, sinkki 0,50 %, kupari 0,13 %, koboltti 0,02 % ja uraani 0,0017 %. Malmivarojen arvioinnissa käytetty nikkelin rajapitoisuus on 0,07 %. Talvivaaran Kaivososakeyhtiö on arvioinut, että alueella on edelleen merkittävää malminetsintäpotentiaalia tunnetun malmion ympärillä.
Kaivos > Tuotanto

Tuotantoprosessi jaetaan louhintaan, murskaukseen, biokasaliuotukseen ja metallien talteenottoon. Malmintuotantovaihe alkaa avolouhoksella poraus- ja panostusmenetelmien käytöllä, joilla malmi irrotetaan kalliosta. Irrotettu malmi kuljetaan suurilla kaivoskoneilla nelivaiheeseen murskausprosessiin. Siinä malmi murskataan 80 %:sti alle 8 mm raekokoon, minkä jälkeen murske agglomeroidaan eli pienemmät partikkelit sidotaan isompiin partikkeleihin pyörivässä rummussa rikkihappoa apuna käyttäen. Tämän jälkeen malmi kasataan kuljetinnostureilla ja kuljetinhihnoilla biokasaliuotusta varten 8 metriä korkeiksi suorakaiteenmuotoisiksi kasoiksi, jotka ovat toisesta päässä noin 5 asteen kallistuskulmassa. Kasoja ilmastetaan ja kastellaan happamalla (pH 1,5–3) liuoksella kasan päällä olevien kasteluputkien avulla bakteeritoiminnan kiihdyttämiseksi, jolloin vapautuu runsaasti lämpöä. Bioliuotuksessa bakteerit erottavat metallit malmista katalysoimalla malmin sisältämän raudan ja rikin hapettumista saadakseen energiaa kasvuunsa. Metallit liukenevat kasassa jatkuvasti kiertäviin liuoksiin, kunnes liuos saavuttaa halutun metallipitoisuuden ja se otetaan talteen. Bioliuotus tapahtuu primääri- ja sekundäärikasoissa, joissa ensimmäisessä bioliuotus kestää 13 kuukautta ennen siirtymistä sekundäärikasaliuotukseen. Viimeisessä tuotantovaiheessa metallien talteenotossa biokasaliuotuksesta saatu metallipitoinen liuos saostetaan rikkivedyn avulla, minkä jälkeen metallituoteseos myydään markkinoille.
Malmiot sopivat hyvin avolouhintaan, koska niiden päällä on vain ohut maakerros ja malmioiden geometrinen muoto on hyvä.
Kaivos tuotti vuonna 2012 pääasiassa nikkeliä ja sinkkiä. Lisäksi kaivos tuotti kobolttia ja kuparia. Louhinta oli pysähdyksissä marraskuusta 2013 syyskuuhun 2015.
Suunnitellulla vuosituotantokapasiteetilla 50 kilotonnia (kt) nikkeliä kaivoksen piti tuottaa lisäksi 90 kt sinkkiä, 15 kt kuparia ja 1,8 kt kobolttia. Kaivoksen suunniteltiin tuottavan myös 0,35 kt uraania.